钦定古今图书集成/明伦汇编/官常典/第324卷 > 《兵部尚书壁记》杜𬱟
## 钦定古今图书集成/明伦汇编/官常典/第324卷 > 《兵部尚书壁记》杜𬱟

《周官》大司马即今兵部尚书官属，掌邦国之政，以九
法封国，以九伐正邦，以籍我畿，以倡我牧，弘有万类，
阜成兆民，𬣙谟戎马之事，密勿钧衡之地。自我唐受
命迄于今，居夏官者众焉，或列于台阶者盖寡矣。所
以任必以亲以德，以勋以贤，穆如清风，翼我元化。率
惟兹有典，用保乂有邦。二十一年冬十二月，诏工部
尚书李公典之，政敷于时，道济于物，优游学府，蔚为
词宗。以公族之英，受亲贤之寄。属冢宰虚位，官吏需
才，载委天衡，是掌邦政。东巡岁夏四月，皇帝将崇厥
德厥报功，乃命再从兄开府仪同三司持节朔方节
度副大使兼礼部尚书上柱国信安郡王祎。礼乐天
付，衣冠人秀，忠以匡济，文以经纶，谋“明道高，功格化
洽，昭乃王度，简于帝心。九命可以见其贤，四征可以
观其绩。镇朔方以无名之讨，八年而北寇平；攻右堡
以不阵之师，一旬而戎狄服。榆关之役，用兵以奇，故
杖钺而兵胜；大河之战，戒军以严，故坐帷而军健。建奉常之礼则神人协，上下和；从夏卿之政则万国平，
六卿睦。辨九州之国。”〈一作图〉知其奸宄，同其贯利。“掌六
马之物，驾驭以则，讲献以时，握五兵之要，以辨功理，
以待军事。”此九职，《司马政》之所统也。“王勤政以和”，是
以戎翰允辑，振旅以蒐，舍禽。〈周礼作茇舍〉以苗理治。〈周礼作治
兵〉“以狝、大阅，以狩”，此四田司马教之所被也。王敦教
以就礼，是以祀典孔明。初则以法，示其令也；终则以
伐，明其德也。“九功惟叙，九叙惟歌。”是用陈既往之烈，
系今来之美。以书于壁。